_:nabd25bb82cd94aaaa5f8c5c873e84f71xb0
<http://schema.org/articleBody>
"खोदावंदपुर/बेगूसराय (हथुआ न्यूज़): सरकार द्वारा संचालित राष्ट्रीय पोषण माह कार्यक्रम के दौरान गुरुवार को समेकित बाल विकास परियोजना कार्यालय खोदावंदपुर में कार्यक्रम का आयोजन किया गया. इस कार्यक्रम में स्वस्थ बच्चों की मां को पुरस्कृत किया गया और संबंधित क्षेत्र की आंगनबाड़ी सेविकाओं को भी सम्मानित किया गया.\r\nआयोजित कार्यक्रम का उद्घाटन प्रखंड प्रमुख संजू देवी, सीडीपीओ डॉ दर्शना कुमारी, प्रभारी चिकित्सा पदाधिकारी डॉ दिलीप कुमार एवं बीसीएम दयाशंकर पासवान ने संयुक्त रूप से दीप प्रज्वलित कर किया. इस मौके पर सीडीपीओ डॉ दर्शना कुमारी ने कहा कि कुपोषण से मृत्यु दर बढ़ रही है, इसे रोकना आवश्यक है. सरकार कुपोषण रोकने के लिए राष्ट्रीय पोषण कार्यक्रम चला रही है, जो प्रत्येक साल के सितंबर महीने में मनाया जाता है. \r\nउन्होंने कहा कि समाज कल्याण विभाग द्वारा संचालित समेकित बाल विकास परियोजना के तहत गांव के टोले मोहल्लों में कुपोषित बच्चों, गर्भवती महिलाओं व धात्री महिलाओं के स्वास्थ्य लाभ के लिए पोषक आहार दिया जाता है. आंगनवाड़ी केंद्रों के जरिए प्रत्येक माह पोषक आहार का वितरण आंगनवाड़ी सेविका द्वारा किया जाता है. राष्ट्रीय पोषण माह कार्यक्रम के दौरान 6 माह से 1 वर्ष तक के आयु वर्ग वाले स्वस्थ बच्चे की माताओं को पुरस्कृत किया जाता है और संबंधित पोषक क्षेत्र की आंगनबाड़ी सेविकाओं को प्रशस्ति पत्र देकर सम्मानित किया जाता है.\r\nवहीं सामुदायिक स्वास्थ्य केंद्र खोदावन्दपुर के प्रभारी चिकित्सा पदाधिकारी डॉ दिलीप कुमार ने कहा कि जीवन में स्वस्थ रहना आवश्यक है, क्योंकि स्वस्थ शरीर में ही स्वस्थ मन बसता है।"
<http://hathuanews.com/4521/>